Studente en polisie raak slaags; talle vas - Maroela Media
Betogende studente by UWK. Foto: Twitter
Die polisie het Donderdagaand rubberkoeëls, skokgranate en ŉ waterkanon gebruik om betogende studente by die Universiteit van Wes-Kaapland (UWK) uiteen te jaag.
Lede van die openbareorde-polisie het oornag die situasie by die UWK-kampus naby Bellville gemonitor nadat polisiebeamptes en studente slaags geraak het.
Vishnu Naidoo, woordvoerder van die polisie, het gesê studente het buitebande aan die brand gesteek en Robert Sobukweweg (voorheen Modderdamweg) versper. “Hulle het bande aan die brand gesteek, paaie en polisievoertuie beskadig.” Naidoo het gesê daar was geen berigte van inhegtenisnemings of beserings nie.
Volgens Naidoo is 15 studente Donderdag naby die Universiteit van die Vrystaat se Bloemfontein-kampus in hegtenis geneem. “Hulle is in hegtenis geneem ingevolge die Wet op Byeenkomste en die Padverkeerswet.”
Twee studente is intussen by die Universiteit van Fort Hare se Alice-kampus in die Oos-Kaap in hegtenis geneem.
Duisende studente betoog sedert verlede week by universiteitskampusse oor die hele land oor ‘n verhoging in klasgeld.
Bloemfontein Universiteit van Wes-Kaapland Universiteite Vrystaat Wes-Kaap